Nepomuki Szent Jánosról – Zomborka Márta írásából

„A csehországi Pomuk helységben született 1340-ben, egyházjogi végzettségével már fiatalon gyors előmenetelt tanúsított a papi szolgálatban. Az általánosan ismert történet szerint a paranoiás IV. Vencel király ölette bele a Moldva folyó vizébe 1383-ban, mégpedig azért, mert nem tudta belőle a felesége gyónási titkát kicsikarni. A meggyilkolt pap holtteste és sírja körül csodás események történtek, a hívők mindig is nagy tisztelettel övezték, közbenjárásáért imádkoztak, végül 1729-ben, tehát halála után mintegy negyedfél évszázaddal avatták szentté. Nepomuki Szent János életpéldája, hősies bátorsága és halálának körülményei indokolják, hogy mára úgy tiszteljük őt, mint a jó hírnév őrzőjét, a megrágalmazottak védelmezőjét, és az életet adó, vagy épp azt veszélyeztető víz, és a vízen járók védőszentjét. Van ennek a közismert legendás életútnak szakkutatók által kikerekített változata is, ami rávilágít a történet több bizonytalanságára…

A szentek kultuszának többféle megnyilvánulási formája van, ezek mind megjelennek esetünkben is. Ilyen lehet egy-egy templom, kápolna felszentelése az adott szent tiszteletére, oltárok, szentképek állítása a meglévő templomokban, szabadtéri emlékek – mint szobrok, képoszlopok – létesítése, társulatok alapítása, ezen túl szolgálhatják a kultuszt ereklyék, szokások, irodalmi művek, érmek, ünnepek, sajátos imák, áhítatformák.

Fontos tudni, hogy ábrázolásainak többségén Nepomuki papi ornátusban, fején vagy kezében birétummal (négyszögletű papi sapka), kereszttel, vagy a vértanúság pálmaágával, és feje körül 5 csillagból álló dicsfénnyel látható. Ezek az ő attribútumai, ikonográfiai jellemzői. Néha láthatók körülötte angyalok is, olykor a szent maga, vagy mellette egy angyalka szája elé emelt ujjal emlékeztet a hallgatás értékére. Ábrázolásain főleg életútjából vett jelenetekkel találkozhatunk: segítő közbenjáróként látjuk, vagy megöletése, megdicsőülése a téma. Gyakran megjelenik szoborcsoportban, látjuk Szentháromság szobrokon, pestisemlékeken.

Lényeges ismeret számunkra, hogy Nepomuki szentté avatása a korabeli váci püspök, a szintén cseh származású Althann Mihály Frigyes közreműködésével történt, ennek következtében a tisztelet elterjesztésének egyik korai központja lehetett Vác. Alátámasztja ezt talán a következő felsorolás, hogy mi minden volt és van ma is városunkban, ami ezt a kultuszt szolgálja, erősíti.

1729 tehát a szentté avatás ideje, és még abban az évben olvashatjuk a Vác főterén álló Szent Mihály-templom egyházlátogatási jegyzőkönyvében, hogy ott már létezik egy oltár Nepomuki Szent János tiszteletére, igaz, akkor még felszenteletlen.

A Szent Mihály-templom későbbi plébánosa, Würth Ferenc kanonok-nagyprépost is cseh származású volt. Ő az ifjabb Althannal, a szentté avatásban közreműködő püspök unokaöccsével jött Vácra, és családi védőszentjének tartván Nepomukit, szintén sokat tett kultusza elterjedéséért. 1758-ban építtette főtéri házát, amit ma nagypréposti palotaként ismerünk, az Egyházmegyei Gyűjtemény otthona. A bejárat feletti oromzaton a timpanonba bekerült Nepomuki alakja(nem biztos, hogy ő), minden bizonnyal az építtető megrendelésére. Würth kanonoki stallumot is alapított a szent tiszteletére, az úgynevezett jánosi kanonokságot. Ehhez házat adományozott, a ma Március 15. tér 21. számot viselő épületet, melynek telke végében a kerti ház (ma Katona Lajos utca 8.) kapuköve őrzi az 1747-es dátumot. Würth finanszírozta ezen kívül a székesegyház Nepomuki oltárát. Ez a bal oldali első mellékoltár 1771-ből származik, oltárképe a kremsi Johann Schmidt alkotása, a kép témája Nepomuki Szent János közbenjárása. A székesegyházi káptalan patrónusa is Nepomuki lett, ezért valaha a szent ünnepén a nagytemplom főoltárára is kihelyeztek egy képet róla.

Több váci katolikus templomban is található a szentnek emléke. A Hétkápolna templomhajójában egy korai, vörös márvány táblába foglalt ovális kép ábrázolja őt, az egyik mellékoltáron látható képét pedig Nádasdy püspök készíttette 1841-ben. A Piarista-templom jobb oldali középső mellékoltára Nepomukié, és a Rókus kápolna főoltárán is megjelenik szobra. A ferencesek főoltárán a felső harmadban, ferences és jezsuita szentek körében látható egy ábrázolása. Tudjuk, hogy a ferences templomot építtető, az oltár ikonográfiai programjára is hatást gyakorló Koháry István családja védőszentként tisztelte őt. A Ferences-templomban Nepomuki mellékoltár is volt, amit a később rákerülő „Betlehem” után Jézus oltárnak hívtak.

Nepomuki a hidak jellegzetes alakja, a váci révnél és a püspöki palota kertjében álló szobrok eredetije is a már régen lebontott Migazzi-hídra készült. Idézek egy 1764-es leírást: „A hidat két szobor díszíti, az egyik Szent Kristófé, a másik pedig nepomuki Szent Jánosé. Ezeket az említett püspök {*Migazzi Kristóf*} és az ő helyettese szent Kristóf napján, tehát július 25-én ünnepélyes előkészületekkel és pompával szentelte fel, a tisztelendő papság és a tanács, valamint a polgárok sokaságának jelenlétében…” Az a híd is a Mária Terézia látogatására készült váci építmények sorába tartozott.

Tudjuk, hogy a hidat az 1775-ös februári jeges ár megrongálta, átépítéséről nincs ismeretünk, de az 1800-as évek elején már három szobor állt rajta, Szent Jánosé mellett Szent István és Szent László alakja. Az oda vezető Nagy híd utca (Eszterházy utca) feltöltése és csatornázása miatt az 1880-as évek legvégén lebontották a hidat, két felirata és két szobra maradt fenn máig.

Városunk déli végén a ma is használatos Kőszentes hidat Althann Mihály Károly az 1750-es években építtette. A legkorábban ideállított szobor Nepomukié volt, de nem az, amelyet ma is láthatunk rajta. Az építéskor az alapkőbe helyezett irat az ő oltalmába ajánlja az egész hidat: „a kinek pártfogásába ezen város térdelve a legáhitatosabban ajánltatik, hogy minden botrány, becstelenség, gyalázat- és közzavartól az ő közbenjárása által megszabaduljon és vészkór, éhség és háborútól megőriztessék.”

Valaha sok híd volt Vác belterületén, a mainál sokkal tagoltabb volt a város. Állt híd a Szent János utcánál is, az egyik Nepomuki szoborral díszítve, talán épp erről kaphatta az utca is a nevét. Idézem ismét az 1764-es iratot: „Két hidat építettek mintegy földalatti csatorna módjára, mégpedig egyet a diadalív alatt a város felé, amelyen nepomuki szent János azon szobrát helyezték el, amely megelőzőleg néhány évig a város alsó végén, majd a Duna partján, az újonnan épített híd helyén állt egészen mostanáig” Múzeumainkban több Szent János szobortorzó őrződik, érdekes lenne megtudni melyikük mikor és hová készült.

Csak felsorolásként álljon itt még néhány Nepomukival kapcsolatos váci jelenség. A Fehérek-temploma kriptájából előkerült olyan ereklyetartó medál, amely Nepomuki János nyelvének formáját mutatja, rózsafüzér, aminek a végén nyelv alakú érem volt.

A híres váci nyomdász, Ambró Ferenc sajtója alól került ki az alábbi mű: "Nepomuki sz. Jánosnak neve napján Prágában 1775-ben tartott solennitásnak {ünnepségének} leirása" (versekben). Vátzon 1776. ….

….. tisztelete már az 1700-as évek közepén nagyon intenzíven jelentkezett városunkban. A püspöki székváros határain túl, az egyházmegyében és az országban is hamar elterjedt a szent tisztelete, népszerűsége a főpapi és főúri körökből - egyszerűbb megjelenési formákban - átszármazott a köznépi, paraszti hagyományokba is. ’